Diari Oficial de la Generalitat Valenciana


Sumari del DOGV 9944, del 25-09-2024 (2024/9206)

RESOLUCIÓ de 13 de maig de 2024, del director general d’Urbanisme, Paisatge i Avaluació Ambiental, per la qual es formula l’informe d’impacte ambiental del Projecte de modificació substancial de l’autorització ambiental integrada d’una indústria d’acabats tèxtils, carrer Bèlgida, s/n, del terme municipal d’Atzeneta d’Albaida. Expedient: (2797148) 090/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9206

CVE
:   XSRP-O-0078-0226

Data del document
:   13-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (2797148) 090/2024/AIA.

Títol: Modificació substancial de l’autorització ambiental integrada d’una indústria d’acabats tèxtils.

Promotor: Technocolor Textil, SL.

Òrgan substantiu: Direcció General de Qualitat i Educació Ambiental.

Ref. òrgan substantiu: 72/22 IPPC.

Localització: carrer Bèlgida, s/n, del terme municipal d’Atzeneta d’Albaida (València).

NIMA: 3878928000.

Antecedents i tramitació administrativa

Technocolor Textil, SL, explota una instal·lació existent i en funcionament dedicada al procés d’acabat de tèxtils que inclou: preparació (raspallada, socarrimada, impregnació, llavada), tintura, acabat (calandratge, secatge (RAME) i tondosatge) i presentació (tondosatge, repassada, enrotllament i empaquetatge). Es realitzen dos processos diferenciats en la instal·lació: procés de tintura i procés d’acabat.

Consta la resolució de la Direcció General del Canvi Climàtic i Qualitat Ambiental, emesa el 12 d’abril de 2018, per la qual es canvia la titularitat, a favor de la mercantil Technocolor Textil, SL, de l’autorització ambiental integrada (AAI) núm. 189/AAI/CV, atorgada inicialment per la resolució de la Direcció General per al Canvi Climàtic, el 27 de febrer de 2008 a l’empresa Finitextil, SL, per a una indústria existent d’acabats tèxtils en el terme municipal d’Atzeneta d’Albaida, amb una capacitat de producció de 16,4 t/dia de producte acabat.

Amb data 5 de setembre de 2022 es va rebre un ofici del Servei de Prevenció i Control Integrat de la Contaminació (òrgan substantiu) que sol·licitava un pronunciament sobre la necessitat de sotmetre la instal·lació a un procés d’avaluació d’impacte ambiental per la modificació substancial proposta, així com el contingut de la documentació necessària a aportar, si és el cas.

Adjunta a l’ofici: la sol·licitud, el projecte bàsic de modificació substancial de l’AAI (juliol 2022) i la documentació complementària.

Amb data 11 d’octubre de 2022, l’òrgan substantiu remet un ofici amb nous aclariments a la documentació presentada inicialment.

Adjunta a l’ofici: el projecte bàsic de modificació substancial de l’AAI (juliol 2022), els plànols, la fitxa CAPCA, la fitxa de focus d’emissió canalitzada, l’informe de control d’emissions a l’atmosfera i un requeriment d’esmena de documentació (setembre de 2022).

Amb data 25 de maig de 2023, el Servei d’Avaluació d’Impacte Ambiental (òrgan ambiental) va notificar a l’òrgan substantiu un informe de necessitat d’avaluació ambiental que exposava que la modificació substancial prevista constituïx un supòsit d’avaluació d’impacte ambiental simplificada, d’acord amb l’article 7.2.c de la Llei 21/2013, de 9 de desembre d’avaluació ambiental, ja que suposa un increment significatiu de les emissions a l’atmosfera. Així mateix, indicava el contingut de l’expedient per al procediment d’avaluació ambiental.

Amb data 12 d’abril de 2024, l’òrgan substantiu remet un ofici en què adjunta la documentació següent, aportada per la mercantil: la sol·licitud d’avaluació d’impacte ambiental, el document ambiental (novembre 2023) i el projecte tècnic de la modificació substancial.

Amb data 18 d’abril de 2024, l’òrgan substantiu remet els informes de les consultes fetes a les administracions públiques afectades:

1. El Servei de Protecció de l’Atmosfera emet un informe el 7 de juliol de 2023 en el qual es conclou que la instal·lació es troba dins de l’àmbit aplicable de la Decisió d’execució 2022/2508 de la Comissió de 9 de desembre 2022, per la qual s’establixen les conclusions sobre les millors tècniques disponibles (MTD), d’acord amb la Directiva 2010/75/UE del Parlament Europeu i del Consell sobre les emissions industrials, per a la indústria tèxtil. Segona l’MTD 2 de la Decisió, la mercantil haurà de crear, mantindre i revisar periòdicament un inventari de les emissions canalitzades i difuses a l’atmosfera en el qual haurà d’incorporar informació completa sobre la quantitat i les característiques dels materials tèxtils i els productes processats. Així mateix, l’MTD 15 establix que, a fi de millorar el funcionament ambiental global, l’MTD consistix a elaborar i implantar un inventari de productes químics com a part de l’SGA. S’haurà d’acreditar que la capacitat de consum de dissolvents serà inferior al llindar establit en l’annex II del Reial decret 117/2003, de 31 de gener i per tant no li serà aplicable.

2. El Servei de Planificació de Recursos Hidrològics i Qualitat de les Aigües va emetre un informe el 10 de juliol de 2023 que indicava que no hi ha res a informar en l’expedient de modificació substancial de l’AAI, ja que la mercantil aboca les aigües residuals a la xarxa de sanejament del municipi i compta amb l’autorització corresponent.

3. L’Ajuntament d’Atzeneta d’Albaida emet un informe favorable el 2 de novembre de 2023.

4. L’Entitat Pública de Sanejament d’Aigües (EPSAR) emet un informe el 9 d’abril de 2024 en el qual mostra conformitat amb la documentació aportada.

Considerant que l’expedient adjunta les consultes realitzades a les administracions públiques afectades en el tràmit substantiu de la modificació substancial de l’AAI, i a fi de simplificar i reduir les càrregues administratives, s’incorpora la documentació esmentada als efectes previstos en l’article 46 de la Llei 21/2013.

La informació que conté l’expedient aporta prou elements de juí per a continuar el procediment d’avaluació d’impacte ambiental simplificada.

Criteris ambientals

Per a l’emissió del present informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’annex III de la llei esmentada.

Característiques del projecte

Technocolor Textil, SL, explota una instal·lació existent a Atzeneta d’Albaida dedicada a la realització d’acabats de productes tèxtils. El teixit (matèria primera) a processar arriba a la instal·lació sempre cru en forma de bales, rotllos, peces soltes, etc. Una vegada fet el procés d’acabat, es torna al client en el format requerit. És una empresa de servicis dedicada a la realització d’acabats de productes tèxtils (no s’hi fabrica cap producte).

Es pretén instal·lar una nova màquina RAME en el sistema productiu per a incrementar la capacitat de producció de la instal·lació en el procés d’acabat. La capacitat de producció en el procés de tintura no es modifica.

La modificació substancial no suposa un canvi en el procés productiu, ja que actualment ja disposa d’una màquina RAME que realitza els processos següents: secatge, termofixació i acabat químic. La nova màquina farà els mateixos processos que l’existent, però incorporant noves tecnologies i alguns acabats que no pot fer l’actual. La finalitat és augmentar la capacitat de fer processos d’acabat i la seua tipologia. La màquina no consumix aigua, no afectarà l’àrea d’abocaments, no generarà residus nous ni incrementarà la quantitat de generació dels existents i no s’incorporen nous productes químics al procés. La instal·lació de la nova màquina afectarà les emissions atmosfèriques, ja que afig un nou focus canalitzat d’emissió.

La nova màquina farà alguna classe de recobriment de capes superficials en el teixit amb producte químic que no es pot fer amb l’existent i permet millorar els temps d’entrega a clients, sense afectar la capacitat de producció total de la mercantil, on la secció de tintura és la que limita la producció i no es modifica.

La capacitat de producció en el procés de tintura (secció per la qual és aplicable l’AAI) no incrementarà, ja que el procés de tintura es fa en les màquines denominades autoclau i jiggers.

La producció de la instal·lació en el procés d’acabat és actualment d’uns 5.700.000 metres lineals, aproximadament. Amb la instal·lació de la nova RAME, la producció augmentarà en 500.000 metres.

La documentació remesa establix que, en els processos de preparació, acabat i presentació, la producció en els últims anys ha sigut de:

Any 2019: 4.672.582 metres lineals.

Any 2020: 5.240.263 metres lineals.

Any 2021: 5.784.981 metres lineals.

Per tant, la capacitat de producció en metres lineals s’incrementarà un 10 %, de manera que la capacitat total amb la nova màquina serà de 6.250.000 metres, aproximadament.

La modificació prevista consistix en actuacions que no implicaran l’increment de superfície ni ampliació de les naus industrials existents. Segons els plans aportats, la modificació substancial afectarà l’interior de les edificacions existents i requerirà operacions de condicionament per a la implantació de la nova màquina.

Ubicació del projecte

La parcel·la de referència cadastral 5196231XW0394S0271TE es troba en una zona urbanitzada industrial segons el visor cartogràfic. La instal·lació està situada en un entorn industrialitzat, al sud-oest hi ha zones residencials, a l’est és a prop de camps de cultius i al sud-est, prop de la instal·lació, hi ha el barranc d’Atzeneta.

La instal·lació limita amb altres indústries i està composta per dos naus industrials comunicades entre elles: nau 1 de producció de superfície de 5.273 m² i nau 2 de recepció i expedició de superfície de 2.615 m².

Disposa d’una zona on se situa la depuradora de superfície 535 m² localitzada en la zona exterior, a uns 200 metres de distància de la instal·lació, i una altra zona per a la sala de la caldera de vapor, de superfície 306,1 m².

Consultat el visor cartogràfic, l’emplaçament no afecta terreny forestal, la localització del projecte no afecta hàbitats d’interés comunitari, espais de la Xarxa Natura 2000, ni cap altre tipus d’espai natural protegit. Això no obstant, a prop té zones d’interés, com el paisatge protegit de l’ombria del Benicadell, aproximadament a 600 metres de la parcel·la. Segons el vigent Pla d’acció territorial de caràcter sectorial sobre el risc d’inundació de la Comunitat Valenciana (PATRICOVA), la ubicació de la instal·lació no està afectada per risc d’inundació.

Característiques de l’impacte potencial

El document ambiental fa una anàlisi d’alternatives considerant els possibles efectes ambientals. Així mateix, identifica i analitza els principals impactes ambientals produïts per la modificació substancial tant en la fase d’explotació com en la fase de desmantellament. Principalment en la fase de funcionament comporta emissions a l’atmosfera.

Es proposen mesures preventives i correctores en la fase d’explotació quant al control d’emissions atmosfèriques, que són, principalment, la següent: Realització anual de mesuraments d’emissions atmosfèriques i compliment amb els valors límit establits en la legislació vigent en la matèria.

Pel que fa a la fase de desmantellament, es proposa el següent: Fer obres de demolició i gestió de residus amb mesures de seguretat ambiental, especialment quant a faena de descontaminació i prevenció d’abocaments.

El proveïment d’aigua es realitza a través de la xarxa d’aigua municipal, i amb la modificació substancial no es preveu un increment de consum a causa de la instal·lació de la nova màquina. L’aigua es gasta per a ús sanitari, neteja de les instal·lacions, xarxa contra incendis i procés productiu. El consum d’aigua en la instal·lació es fa en el tren de llavada i en la tintura, per la qual cosa no suposa un augment de cap de les quantitats autoritzades en l’AAI.

Els abocaments que es fan en la instal·lació són els d’aigües sanitàries i aigües de procés, que una vegada depurats són canalitzats a la xarxa d’albellons municipal. La instal·lació compta amb un procés de depuració fisicoquímic previ a l’abocament. La documentació remesa exposa que es disposa dels pericons d’inspecció corresponents d’abocament i el permís d’abocament de l’Ajuntament d’Atzeneta d’Albaida a la xarxa municipal d’aigües residuals.

Respecte a l’abocament d’aigües pluvials, la mercantil compta amb una xarxa d’aigües pluvials connectada a la xarxa d’albellons.

L’informe emés per l’EPSAR el 9 d’abril de 2024 exposa que: La totalitat de l’abocament generat per la mercantil es conduïx i tracta en l’EDARI. Les aigües pluvials estan connectades directament a la xarxa d’albellons i discorren de manera independent a la resta de fluxos d’abocament. Quant a la modificació substancial, indica que l’ús de l’aigua que consumix la màquina RAME és la de neteja del depòsit on s’introduïx el suavitzant i l’abocament d’aigua que pot generar la màquina RAME és la de neteja del depòsit on s’introduïx el suavitzant.

La instal·lació es troba sobre terra pavimentat, disposa de canalitzacions a l’estació de depuració de les aigües de procés i de cubetes de retenció en el magatzem de residus perillosos i en l’emmagatzematge de productes químics.

S’indica que no és aplicable el Reial decret 840/2015, de 21 de setembre, pel qual s’aproven mesures de control dels riscos inherents als accidents greus en els quals intervinguen substàncies perilloses, ja que no s’arriba a les quantitats de l’annex de la normativa mencionada.

La instal·lació de la nova màquina RAME comporta afegir un nou focus d’emissió (focus 01/005) a l’activitat, que incrementarà el total de les emissions atmosfèriques produïdes.

Respecte al consum de dissolvents, el projecte exposa que utilitza productes dissolvents, però no usa les quantitats necessàries per a superar els límits establits en el Reial decret 117/2003, de 31 de gener, sobre limitació d’emissions de compostos orgànics volàtils degudes a l’ús de dissolvents en determinades activitats.

Pel que fa al consum de dissolvents amb contingut en COV, la documentació d’esmena (setembre de 2022) remesa a este òrgan l’11 d’octubre de 2022 indica que s’utilitza un producte amb un contingut de COV del 80 %, l’àcid acètic, que s’utilitza per a neutralitzar els banys alcalins en el procés de llavada de tèxtils. La quantitat adquirida d’àcid acètic és de 14,7 t/any (80 % de contingut en COV), el qual té una quantitat total de COV d’11,7 t/any, i el percentatge d’àcid acètic utilitzat respecte als productes químics usats en la instal·lació raneja al 2 %. Així mateix, s’indica la utilització d’una resina amb indicació de perill H350 (s’aporta l’FDS), amb una quantitat aproximada de consum anual de 0,96 t/any, per a fer un acabat (màquina RAME) en les cortines enrotllables.

En el projecte es detallen les millors tecnologies disponibles aplicables a l’activitat, així com la forma d’aplicar-se en la instal·lació. La documentació tècnica aportada indica que les MTD utilitzades en la instal·lació no han variat respecte a les comunicades anteriorment. S’enumeren les MTD principals utilitzades:

1. El producte més usat en el procés de blanqueig és l’hipoclorit sòdic. L’alternativa a este producte en el procés és el peròxid d’hidrogen.

2. Els colorants amb reactius bifuncionals aconseguixen un major índex de fixació, ja que la reacció d’estos amb la cel·lulosa augmenta considerablement.

3. Ús de detergents de nova generació.

4. Reducció d’energia en els equips RAME.

5. Reducció dels consums d’aigua i energia en els processos de llavada i rentada discontinus.

6. Llavada contra corrent, etc.

L’informe remés el 7 de juliol de 2023 pel Servici de Protecció de l’Atmosfera exposa que, d’acord amb la Decisió d’execució (UE) 2022/2508 de la Comissió, de 9 de desembre de 2022, per la qual s’establixen les conclusions sobre les millors tècniques disponibles (MTD), d’acord amb la Directiva 2010/75/UE, del Parlament Europeu i del Consell, sobre les emissions industrials per a la indústria tèxtil, la mercantil haurà d’implementar l’MTD 26 a fi de reduir les emissions canalitzades a l’atmosfera de compostos orgànics procedents dels processos de socarrimada i tractament tèrmic.

Així mateix, indica que la instal·lació hauria de presentar, abans del 28 de febrer de cada any, un pla de gestió que justifique que l’emissió total de compostos orgànics volàtils de l’any precedent no supera el 25 % d’entrada de substàncies volàtils, i sempre que l’òrgan competent el sol·licite.

L’informe mencionat indica que la mercantil declara la utilització d’una resina amb un contingut en formaldehid (H350) comprés entre 0,5 % i 1 %, per la qual cosa, d’acord amb l’article 5 del Reial decret 117/2003, de 31 de gener, seran aplicables els valors límit d’emissió i altres disposicions establides en l’article 5 mencionat. Estos compostos s’hauran de substituir, en la mesura que siga possible, per substàncies i preparats menys nocius.

El programa de vigilància i seguiment ambiental en la fase de funcionament de la instal·lació preveu principalment inspeccions periòdiques reglamentàries de control de les emissions atmosfèriques, segons la periodicitat i els paràmetres establits en la legislació vigent. També la realització d’autocontrols de les emissions acústiques almenys cada cinc anys.

Consideracions jurídiques

El projecte constituïx un supòsit d’avaluació d’impacte ambiental simplificada, segons el que es preveu en l’article 7.2.c de la Llei 21/2013, de 9 de desembre, d’avaluació ambiental.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol II, del títol II de la Llei 21/2013, de 9 de desembre, d’avaluació ambiental.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que el projecte de modificació substancial de l’autorització ambiental integrada d’una indústria d’acabats tèxtils, promogut per Technocolor Textil, SL, situat en el carrer Bèlgida s/n, del terme municipal d’Atzeneta d’Albaida (València), sense perjuí d’obtindre primer les autoritzacions sectorials aplicables, no tindrà efectes significatius sobre el medi ambient i no requerix una avaluació d’impacte ambiental ordinària, sempre que s’ajuste a les previsions del projecte, del document ambiental i als termes d’este informe.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació d’este informe, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte en els termes que preveu l’article 48 de la Llei 21/2103, de 9 de desembre.»

  

València, 13 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental